Kommer oor ‘giftige’ hoendervleisArgieffoto Talle “siek” hoenders is vandeesweek op ŉ Limpopo-plaas gesteel wat glo skadelik vir mense kan wees wat die vleis eet. Lt.kol. Moatshe Ngoepe, polisiewoordvoerder, het Donderdag gesê nagenoeg 165 hoenders is Dinsdagoggend by die Sefalaolwe Seleteng-hoenderplaas buite Lebowakgomo, suid van Polokwane (Pietersburg), gesteel. “Minstens 15 van die gesteelde hoenders is siek en met ‘gevaarlike’ medisyne ingespuit wat skadelik kan wees as mense die vleis sou eet,” het Ngoepe gesê. Ngoepe het inwoners versoek om die polisie in kennis te stel van enigiemand wat hoenders in verdagte omstandighede verkoop. Die Lebowakgomo-polisie se veediefstaleenheid ondersoek die saak en het ŉ volskaalse soektog na die verdagtes van stapel gestuur. Niemand is nog in verband met die voorval in hegtenis geneem nie.